MIRROR正忙於世界巡迴演唱會,但盧瀚霆Anson Lo仍抽空於出發前製作新歌《深閨》,並於早前完成英國站巡唱後,與團隊走到巴黎拍攝歌曲的MV。
《深閨》由徐浩作曲、監製,黃偉文填詞,是Anson Lo暫時最喜歡自己的一首慢歌。歌詞內容簡單直接地道出,當愛上一個人之後,可以為對方變成一個黐家的人,被對方獨佔,甚至放棄名利。
Anson Lo坦言歌詞完全說中了他的心態,道:「歌詞其中一句:『拒絕再做凡間千人迷』,好Relate到自己,同埋佢令我思考到,如果有一日我真係拍拖,係咪要放下自己工作上嘅Anson Lo?係一首好Personal嘅慢歌,所以我喺錄音室唱嘅時候係有唱到喊。」
Anson Lo又幻想,如果自己拍拖,都應該幾似Wyman所寫,會全神貫於對方身上,他說:「因為我係巨蟹座,係一個Home Guy(住家男人),好鍾意留喺屋企,拍拖的話,放工都會即刻返屋企,然後喺屋企食飯睇戲,瞓覺攬埋一齊;假期都未必出街,兩口子一齊煮下嘢食飲杯咖啡,就已經好好。因為如果我鍾意一個人,都好想24小時黐住佢,做乜都OK。」對於Anson Lo來說,〈深閨〉所說的愛情觀與他本人很吻合,但他相信,歌詞同樣說中了大眾當情到濃時,對於愛情的執迷與痴迷,他相信大家聽到歌詞,一樣會身同感受。
Anson Lo這次特別在巡唱出發前將歌曲錄好,然後趁完成英國站演出後,特地走到巴黎拍攝。揀選巴黎拍MV,全因這裡予人浪漫、Fashion又Cozy的感覺,加上從倫敦到巴黎只需個多小時十分方便,所以絕對是不二之選。
被問到又要巡演又要拍MV,體力上可以應付得到,Anson Lo坦言:「每次都係同自己講,應付唔到都要應付,因為做完巡演,話唔攰都係講緊大話,但只要每次做嘅嘢,都係自己好期待嘅作品,攰就唔係咁大問題。」
這次是Anson Lo首次踏足巴黎,所以除了拍MV以外,他亦有在當地遊覽,他分享道:「有周圍睇下名勝、景點,買咗少少嘢,又有探索下啲Café,坐低飲下嘢食下嘢,又或者喺條街行下。其實今次巡演又好,喺巴黎拍MV又好,最鍾意做嘅嘢唔係買嘢,而係喺條街度行,因為喺香港一落樓就上車去工作目的地,好少喺條街度行,我好想喺唔同國家嘅街上面行,感受下嗰個國家嘅Vibe係點樣,可以見到好多人唔同嘅面貌,做人處事方式,都會好好奇,齋行都好有趣好好玩。」